יו"ר ועדת החוקה אמר בדיון כי לפי הצעתו, בית המשפט העליון יוכל לבטל חוקים רק אם הם סותרים הוראה ששוריינה בחוק יסוד. "בית המשפט לא יכוללהמציאזכויות", טען רוטמן. בין הזכויות שבסכנה: חופש מדת וחופש ההתארגנות
ועדת החוקה של הכנסת התכנסה היום (שני) לדון בהצעת התיקון ל"חוק יסוד: השפיטה". מדובר בהצעה שעוסקת בפסילת חוקים רגילים על ידי בית המשפט העליון, במסגרת המהפכה המשפטית שמקדמת הקואליציה. לפי ההצעה של יו"ר הוועדה ח"כ שמחה רוטמן, חוק יוכל להיפסל בבג"ץ רק אם השופטים החליטו על כך פה אחד בהרכב מלא של 15 שופטי עליון. ההצעה שעלתה היום קובעת גם כי כי בג"ץ יוכל לפסול חוק "רק אם הוא סותר בבירור הוראה ששוריינה בחוק יסוד". לדברי רוטמן, "בית המשפט צריך להיות מוגבל לתחומי חוקי היסוד. רק הגבלה מפורשת. מה שנקבע בחוק יסוד בלבד, מה שלא נכנס לחוקי יסוד אין הצדקה לביקורת שיפוטית לגביו. בית המשפט לא יכול להמציא זכויות". רוטמן מודה שלפי הצעת המהפכה המשפטית, בית המשפט לא יוכל להחיל ביקורת שיפוטית על חוקים שפוגעים בזכויות שאינן קבועות מפורשות בחוקי יסוד – כלומר, חופש הביטוי, שוויון, חופש ההתארגנות, חופש מדת ועוד. יועמ"ש הוועדה עו"ד גור בליי אמר לרוטמן כי "המשמעות של דבריך היא שאין הגנה חוקית לחופש הביטוי או השוויון". בליי הוסיף כי "הדבר הזה, לאור ההסתכלות על הפסיקה, הוא במידה רבה יותר משמעותי מאשר הרוב של ה-15/15 . אין חוקה בעולם שאין בה שוויון וחופש ביטוי, בית המשפט העליון גזר את הזכויות האלו מחוק יסוד: כבוד האדם וחירותו. כשמצמצמים את היכולת לסתור אותם, אז לא תתעורר בכלל בעיה של 15/15 כי הסטייה תהיה כל כך מצומצמת – שבית המשפט לא יידרש לזה". עו"ד בליי הוסיף כי "כרגע אנחנו משנים את כל האיזונים"  חברת הוועדה ח״כ אפרת רייטן אמרה כי "כאזרחית שמודאגת מחופש הביטוי והשוויון, כאשר החוק יעבור האם הזכויות יהיו מוגנות באותה מידה כמו לפני הרפורמה?", היועמ"ש בליי השיב "היו"ר אמר בצורה מאוד ברורה שלא". גם ח"כ יוראי להב הרצנו (יש עתיד) תקף את הדברים של רוטמן ואמר בוועדה כי "קהילת הלהט"ב נתונה שנים רבות תחת התקפה קשה ובוטה נגד הזכויות שלה. מה שיש לנו ניתן על ידי בג"ץ, ומי שעמד בפרץ בשבילנו היה בית משפט העליון. בכל ישיבה בוועדה אנחנו מגלים טפח נוסף בתכנית שלכם שהיא לא לגיטימית בעיניי לדרוס את בית המשפט העליון ולמחוק איזונים ובלמים. תצביעו לי על בלם חוקתי אחד שהוא לא סמוך עליי, שאמור להגן על חברות וחבריי הקהילה שלי מפני דורסנות של רוב מסתמן בכנסת".  הזכויות שבסכנה ממשית בעקבות קידום התוכנית הן זכויות שהוכרו על ידי בית המשפט העליון מראשיתה של המדינה, וזכו בעשורים האחרונים להגנה נוספת מכוח חוק יסוד כבוד האדם וחירותו: חופש הביטוי, הזכות להפגין, חופש התנועה, חופש דת וחופש מדת, הזכות לחינוך, הזכות לאוטונומיה ועוד.  לפני כחודש שוחח עם "שקוף" פרופסור שמעון שיטרית, שר לשעבר ומומחה לחוקה, סבור שהמשמעות של הסעיף הרת גורל אפילו יותר. לטענתו, הנוסח המוצע עשוי להתפרש כך שגם זכויות בסיסיות שהכיר בהן המחוקק וכתובות במפורש בחוק יסוד כבוד האדם וחירותו, לא יוכלו להוות בלם למול הכנסת במידת הצורך, כמו: הזכות לחירות, כבוד, קניין, פרטיות ועוד.   